Gérard Depardieu

Gérard Xavier Marcel Depardieu (s. 27. joulukuuta 1948) on ranskalaislähtöinen näyttelijä.
Nuoruus.
Depardieu syntyi viisilapsisen perheen keskimmäisenä Châteauroux’n kaupungissa, Indren departementissa. Hän löysi tiensä teatteriin sattumalta, mutta siitä tuli heti hänen intohimonsa.
Ura.
Depardieun näyttelijänura alkoi 1970-luvulla, ja 1980-luvun alkuun mennessä hän oli jo Ranskan tunnetuimpia näyttelijöitä. Depardieu sai paljon huomiota näytellessään Fanny Ardantin kanssa François Truffaut’n elokuvassa "Kohtalokas nainen" ("La Femme d’à côté", 1981) ja voitti ensimmäisen César-palkintonsa pääosastaan elokuvassa "Viimeinen metro" ("Le Dernier métro") samana vuonna. Hänen tunnetuin englanninkielinen elokuvansa on Peter Weirin ohjaama "Green Card" (1990)"," jonka toista pääosaa esitti Andie MacDowell.
Laaja-alainen Depardieu on Ranskan johtavia luonnenäyttelijöitä – ja myös parhaiten palkattuja. Näyttelemisen ohella hän on myös ohjannut ja tuottanut elokuvia.
Yksityiselämä.
Avioliitot, suhteet ja lapset.
Depardieun ensimmäinen vaimo oli Élisabeth Depardieu, jonka kanssa hän sai kaksi lasta, Guillaumen ja Julien. Pari erosi vuonna 1996 oltuaan naimisissa 25 vuotta. Avioliittonsa jälkeen Depardieulla oli suhde näyttelijätär Carole Bouquet’n kanssa vuodesta 1997 vuoteen 2004.
Kansalaisuus.
Depardieu on asunut 7. joulukuuta 2012 lähtien Estaimpuisin kaupungissa, Belgiassa verotuksellisten syiden takia. Depardieu asetti Pariisin-talonsa myyntiin. Vuonna 1820 valmistuneesta pikkupalatsista pyydettiin "Le Parisien" -lehden tietojen mukaan 50 miljoonaa euroa. Hän ilmoitti vuoden 2012 lopulla muuttavansa Belgiaan protestoidakseen sosialistihallituksen yli miljoona euroa ansaitsevien veronkiristystä.
Vuoden 2013 alussa ilmoitettiin, että Venäjä myönsi Depardieulle Venäjän kansalaisuuden. Depardieu luopui joulukuussa 2012 Ranskan kansalaisuudesta protestina rikkailta perittävää 75 % veroa vastaan. Depardieu otti passin vastaan vuodenvaihteen jälkeen tammikuun alussa ja näin hänestä tuli Venäjän kansalainen. Depardieu ilmoitti vuonna 2013 tavoittelevansa myös Algerian kansalaisuutta.
Vuonna 2022 hän ilmoitti, että on hankkinut myös Yhdistyneiden arabiemiirikuntien kansalaisuuden, muttei täsmentänyt, missä vaiheessa hän sen on saanut.
Tuomio seksuaalisesta ahdistelusta.
Depardieu tuomittiin toukokuussa 2025 kahden naisen seksuaalisesta ahdistelusta 18 kuukauden ehdolliseen vankeuteen. Rikokset tapahtuivat "Les Volets" -elokuvan kuvauksissa vuonna 2021. Depardieu oli kosketellut lavastajaa ja assistenttia muun muassa rinnoista ja takapuolesta. Kyseessä ei ollut ensimmäinen kerta, kun Depardieuta syytettin seksuaalirikoksista, ja tuomion julistamisen aikaan vireillä oli häntä vastaan myös raiskaussyyte.
Palkinnot.
Depardieu on nimitetty ennätykselliset 14 kertaa parhaan miespääosan César-ehdokkaaksi ja hän on voittanut sen kahdesti: vuonna 1980 roolistaan elokuvassa "Le Dernier Métro" ja 1990 roolistaan "Cyrano de Bergeracissa". Hän sai roolistaan "Cyrano de Bergeracissa" myös parhaan miespääosan Oscar-ehdokkuuden. Hän on voittanut myös seuraavat palkinnot:
Depardieulle on myönnetty seuraavat kunniamerkit:
Tšetšenian johtaja Ramzan Kadyrov teki Depardieusta Tšetšenian kunniakansalaisen helmikuussa 2013 ja antoi tälle asunnon Groznyissa.